Fyrsti hvalur ársins kominn á land í Hvalfirði Fyrsta langreyðurin á nýhafinni hvalvertíð kom á land í Hvalfirði um fjögurleytið í dag . Það var Hvalur 8 sem kom þá með tarf sem reyndir menn í hvalstöðinni sögðu vera í stærri kantinum . Dýrið fékkst djúpt út af Faxaflóa í um 160 sjómílna fjarlægð frá landi . Leiðindaveður hefur verið á miðunum síðustu daga og frekar lítið skyggni . Hinn hvalbáturinn , Hvalur 9 , heldur nú sjó á miðunum og bíður betra veðurs . Fjölmenni var á bryggjunni við Hvalstöðina í Hvalfirði þegar hvalbáturinn lagðist að bryggju og bar þar mest á fjölmiðlafólki . Upp í brekkunni , utan girðingar , var svo hópur fólks að fylgjast með og meðal þeirra voru nokkrir með mótmælaborða . Kristján Loftsson forstjóri Hvals hf. og aðaleigandi , sagði að sér litist vel á upphaf vertíðar . „ Já , þetta er ágætis hvalur sem er að koma hérna . Við eigum eftir að sjá hvernig allt lítur út þegar hann er kominn upp á planið . Mikill veltingur á leiðinni getur haft áhrif á gæði kjötsins en það þarf ekkert að vera . Það er ómögulegt að sjá það fyrr en við förum að verka kjötið . Við frystum allar hvalafurðir sem við getum og restin fer svo í mjöl og lýsi . Lýsið notum við fyrst og fremst sjálfir sem eldsneyti og kyndum gufukatla hvalbátanna með því að einum fimmta hluta á móti svartolíu . “ Kristján segist ekkert vita um framtíð hvalvertíðarinnar . „ Ég veit ekkert um hvernig vertíðin á eftir að ganga , þetta fer bara eftir veðri og vindum , eins og önnur sjómennska , “ sagði Kristján Loftsson á bryggjunni í Hvalfirði í dag . Nánar verður fjallað um upphaf hvalvertíðar í máli og myndum í næsta Skessuhorni .